Návrh vlády

**na skrátené legislatívne konanie o vládnom návrhu zákona, ktorým sa mení a dopĺňa zákon č. 239/2001 Z.z. o spotrebnej dani z minerálnych olejov v znení neskorších**

**predpisov**

Vládny návrh zákona, ktorým sa mení a dopĺňa zákon č. 239/2001 Z.z. o spotrebnej dani z minerálnych olejov v znení neskorších predpisov vychádza z potreby riešenia príjmovej časti štátneho rozpočtu a súbežne i z potreby plnenia Národného programu prispôsobovania právneho poriadku v Slovenskej republike k právu Európskej únie v oblasti vnútorného trhu, kde nepriame dane patria medzi priority (Biela kniha, kapitola 22 – nepriame zdaňovanie). V nadväznosti na harmonogram aproximácie práva sa v predkladanom návrhu zákona navrhuje úprava sadzieb dane tak, aby boli v súlade so smernicou Rady 92/82/EHS k zbližovaniu sadzieb spotrebných daní z minerálnych olejov. V oblasti sadzieb dane znamená novela úplnú aproximáciu, t.j. zosúladenie s minimálnymi sadzbami EÚ.

 Pri zachovaní súčasnej úrovne spotreby minerálnych olejov by navrhované úpravy sadzieb dane mohli znamenať zvýšenie výnosu o cca 1,1 mld. Sk, čo napomôže k zníženiu napätosti v príjmovej časti štátneho rozpočtu a zároveň sa bude podieľať na vytváraní potrebných zdrojov na pokrytie nevyhnutných potrieb vo výdavkovej časti štátneho rozpočtu.

 Vzhľadom na uvedené v súlade s § 89 ods. 1 zákona Národnej rady Slovenskej republiky č. 350/1996 Z.z. o rokovacom poriadku Národnej rady Slovenskej republiky sa navrhuje, aby Národná rada Slovenskej republiky prijala uznesenie o skrátenom legislatívnom konaní o vládnom návrhu zákona, ktorým sa mení a dopĺňa zákon č. 239/2001 Z.z. o spotrebnej dani z minerálnych olejov v znení neskorších predpisov. Aplikácia prijatého zákona v praxi je podmienená zabezpečením príslušného objemu finančných prostriedkov v štátnom rozpočte Slovenskej republiky na rok 2003, pretože v opačnom prípade krytie výdavkov štátu by nebolo možné bez výrazného zvýšenia deficitu štátneho rozpočtu, čím by vznikli štátu značné hospodárske škody.

 Týmto spôsobom je možné zabezpečiť predpoklady pre nadobudnutie účinnosti predkladaného návrhu zákona od 1. januára 2003, a tým posilniť príjmovú časť štátneho rozpočtu v roku 2003 o cca 1,1 mld. Sk.

 Schválené uznesením vlády Slovenskej republiky č. 1164/2002 zo dňa 30. októbra 2002.